謝梅庵汪御史免絲分得交字韻
作者：汪炎昶
朝代：宋

paragraphs: 僻郡鮮夷曠，人稠厥壤墝。
藝纔謀黍稷，緝欲待菅茅。
賦重已前代，政寬猶樂郊。
繭絲囂馹騎，杼軸罥蟏蛸。
君子謀斯達，邦人睫始交。
霑恩陋河海，履坦失函崤。
事匪壑鄰國，慈惟戀故巢。
枌榆叨密蔭，棠棣挺新梢。
已喜疽初决，寧容禍有苞。
簡書貽遠則，永頼脫鞭敲。